Document ID: 32008D0562

ODLOČBA SVETA
z dne 3. junija 2008
o razveljavitvi Odločbe 2005/182/ES o obstoju čezmernega primanjkljaja na Slovaškem
(2008/562/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 104(12) Pogodbe,
ob upoštevanju priporočila Komisije,
ob upoštevanju naslednjega:
(1)
Z Odločbo Sveta 2005/182/ES (1), ki je sledila priporočilu Komisije v skladu s členom 104(6) Pogodbe, je bila sprejeta odločitev, da na Slovaškem obstaja čezmerni primanjkljaj. Svet je opozoril, da je javnofinančni primanjkljaj leta 2003 znašal 3,6 % BDP, kar je nad referenčno vrednostjo 3 % BDP iz Pogodbe.
(2)
Svet je 5. julija 2004 v skladu s členom 104(7) Pogodbe in členom 3(4) Uredbe Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem (2) po priporočilu Komisije na Slovaško naslovil priporočilo, v skladu s katerim mora Slovaška odpraviti stanje čezmernega primanjkljaja najpozneje do leta 2007. Priporočilo je bilo objavljeno.
(3)
V skladu s členom 104(12) Pogodbe je treba odločbo Sveta o obstoju čezmernega primanjkljaja razveljaviti, če se je čezmerni primanjkljaj v zadevni državi članici po mnenju Sveta ustrezno zmanjšal.
(4)
V skladu s Protokolom o postopku v zvezi s čezmernim primanjkljajem, ki je priložen Pogodbi, Komisija zagotovi podatke za izvajanje postopka. Države članice morajo v okviru uporabe tega protokola dvakrat na leto sporočiti podatke o javnofinančnem primanjkljaju in dolgu ter drugih s tem povezanih spremenljivkah, in sicer pred 1. aprilom in 1. oktobrom, v skladu s členom 4 Uredbe Sveta (ES) št. 3605/93 z dne 22. novembra 1993 o uporabi Protokola o postopku v zvezi s čezmernim primanjkljajem, ki je priloga k Pogodbi o ustanovitvi Evropske skupnosti (3).
(5)
Na podlagi podatkov, ki jih je po sporočilu Slovaške pred 1. aprilom 2008 zagotovila Komisija (Eurostat) v skladu s členom 8g(1) Uredbe (ES) št. 3605/93, in spomladanske napovedi služb Komisije za leto 2008 so utemeljene naslednje ugotovitve:
-
zaradi revizije podatkov po odločbi Sveta iz leta 2004 o obstoju čezmernega primanjkljaja je javnofinančni primanjkljaj med letoma 2003 in 2005 ostal pod 3 % BDP. Leta 2006 se je povečal na 3,6 % BDP, nato pa se je leta 2007 zmanjšal na 2,2 % BDP, kar je pod referenčno vrednostjo 3 % BDP. To je primerljivo s ciljem 2,9 % BDP, zastavljenim v dopolnitvi konvergenčnega programa iz decembra 2006,
-
na proračunsko konsolidacijo so ugodno vplivali naraščajoč BDP, rast zaposlovanja in rast prihodkov, ki so omogočili, da se razmerje med odhodki in BDP zmanjšuje hitreje kot razmerje med prihodki in BDP. Na zmanjševanje razmerja med odhodki in BDP so vplivale tudi omejitve in reforme odhodkov, kot so precejšnje omejitve socialnih nadomestil. Vendar pa se ciklični dvig in deleži rasti zaradi strukturnih reform niso v celoti izkoristili za proračunsko konsolidacijo. Posledično se je strukturni primanjkljaj (tj. ciklično prilagojen primanjkljaj brez enkratnih in drugih začasnih ukrepov) po ocenah še poslabšal in se s približno 1,5 % BDP leta 2003 povečal na približno 3 % BDP v letu 2006, nato pa se je do leta 2007 zmanjšal na približno 2,5 % BDP. Vendar se lahko strukturno poslabšanje delno pripiše uvedbi drugega naložbenega pokojninskega stebra leta 2005, saj so se transferji v ta steber po ocenah povečali z 0,8 % BDP leta 2005 na 1,2 % BDP leta 2006 in 1,3 % BDP leta 2007. Poleg tega so povišanja trošarin za cigarete, pred katerimi so bile ustvarjene precejšnje predhodne zaloge cigaret na različnih stopnjah distribucijske verige, povzročila velika nihanja v davčnih prihodkih, zaradi česar so v letih 2003, 2005 in 2007 nastali dodatni davčni prihodki, ki so jim v naslednjih letih sledili enaki primanjkljaji,
-
glede na spomladansko napoved služb Komisije za leto 2008 se pričakuje, da se bo dejanski primanjkljaj v letu še naprej zmanjševal in dosegel 2,0 % BDP, na kar bodo vplivali predvsem možnosti za trajno veliko rast in nekateri ukrepi za povečanje prihodkov, kot sta širitev osnove za davke od dohodkov pravnih oseb in dohodnino ter povišanje najvišje zgornje meje za socialne prispevke. To je skladno z uradnim ciljem primanjkljaja v višini 2 % BDP, zastavljenim februarja 2008. Za leto 2009 pa spomladanska napoved ob nespremenjeni politiki predvideva povečanje primanjkljaja na 2,3 % BDP. To kaže, da se je primanjkljaj verodostojno in trajnostno zmanjšal pod referenčno vrednost 3 % BDP,
-
vendar, se bo strukturni saldo po napovedi v letu 2008 poslabšal za približno 0,25 odstotne točke BDP in ob nespremenjeni politiki še za približno 0,25 odstotne točke v letu 2009. Pri tem je treba upoštevati potrebo po doseganju srednjeročnega cilja za proračunsko stanje, ki je za Slovaško strukturni primanjkljaj malo pod 1 % BDP,
-
javni dolg ostaja precej pod referenčno vrednostjo 60 % BDP. Zmanjšal se je z 42,4 % BDP leta 2003 na 29,4 % leta 2007. Glede na spomladansko napoved za leto 2008 se pričakuje, da bo delež dolga v napovedanem obdobju ostal na splošno stabilen (ob nespremenjeni politiki).
(6)
Po mnenju Sveta je bil čezmerni primanjkljaj na Slovaškem odpravljen, zato je treba Odločbo 2005/182/ES razveljaviti -
SPREJEL NASLEDNJO ODLOČBO:
Člen 1
Iz celovite ocene sledi, da je čezmerni primanjkljaj na Slovaškem odpravljen.
Člen 2
Odločba 2005/182/ES se razveljavi.
Člen 3
Ta odločba je naslovljena na Slovaško republiko.
V Luxembourgu, 3. junija 2008

Labels: 2
18